Document ID: 32004D0013

Απόφαση της Επιτροπής
της 6ης Ιανουαρίου 2004
για την περάτωση της διαδικασίας εξέτασης σχετικά με το πρόγραμμα χρηματοδότησης εξαγωγών της Βραζιλίας "PROEX", όπως εφαρμόζεται στον τομέα των αεροσκαφών περιφερειακών αερομεταφορών
(2004/13/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3286/94 του Συμβουλίου, της 22ας Δεκεμβρίου 1994 που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου(1), και ιδίως το άρθρο 11 παράγραφος 1,
Εκτιμώντας τα ακόλουθα:
(1) Στις 27 Ιανουαρίου 1999 ο γερμανός κατασκευαστής αεροσκαφών περιφερειακών μεταφορών Dornier Luftfahrt GmbH (που στη συνέχεια αναφέρεται ως "Dornier"), κατέθεσε καταγγελία στην Επιτροπή σύμφωνα με τα άρθρα 3 και 4 του κανονισμού περί εμπορικών φραγμών. Η καταγγελία αφορούσε το πρόγραμμα χρηματοδότησης των εξαγωγών "Programa de Financiamentò às Exportacoes" ("PROEX"), το οποίο, για τις εξαγωγές αεροσκαφών, λειτουργεί ως σύστημα εξίσωσης του επιτοκίου.
(2) Ο καταγγέλλων ισχυρίστηκε ότι η εφαρμογή του PROEX στη βιομηχανία αεροσκαφών Βραζιλίας, και ιδίως στον κατασκευαστή αεριωθουμένων Embraer για περιφερειακές αερομεταφορές, επέτρεψε σε αυτόν τον τελευταίο να ανταγωνιστεί με αθέμιτο τρόπο τη Dornier στην αγορά αεριωθουμένων 30 θέσεων. Ειδικότερα, ισχυρίστηκε ότι το πρόγραμμα PROEX επέτρεψε στους αγοραστές αεροσκαφών Embraer να μειώσουν το κόστος χρηματοδότησης σε επίπεδα κατώτερα από αυτά που παρέχουν οι κεφαλαιαγορές, πράγμα που οδήγησε σε σημαντική μείωση της τιμής των αεροσκαφών. Ο καταγγέλλων ισχυρίστηκε ότι το πρόγραμμα PROEX αποτελούσε απαγορευμένη επιδότηση εξαγωγών στο πλαίσιο του άρθρου 3 παράγραφος 1 στοιχείο α) της συμφωνίας του ΠΟΕ για τις επιδοτήσεις και τα αντισταθμιστικά μέτρα (συμφωνία ΕΑΜ). Η Dornier ισχυρίστηκε εξάλλου ότι η καταχρηστική εφαρμογή του προγράμματος PROEX από την Embraer της προκάλεσε σημαντική ζημία στην κοινοτική αγορά, και είχε επίσης αρνητικές εμπορικές επιπτώσεις στην κοινοτική αγορά, καθώς και σε μη κοινοτικές αγορές, ιδίως στην αγορά των ΗΠΑ και της Ελβετίας.
(3) Η Επιτροπή διαπίστωσε ότι η καταγγελία περιείχε επαρκή εκ πρώτης όψεως αποδεικτικά στοιχεία για εμπορικό φραγμό και ανήγγειλε την έναρξη διαδικασίας εξέτασης με ανακοίνωση που δημοσίευσε στις 17 Απριλίου 1999 στην Επίσημη Εφημερίδα(2). Τα κυριότερα πορίσματα της Επιτροπής συνοψίζονται παρακάτω.
(4) Το PROEX λειτουργεί ως σύστημα εξίσωσης του επιτοκίου δυνάμει του οποίου η κυβέρνηση της Βραζιλίας επιστρέφει μέρος του επιτοκίου που οφείλουν να καταβάλουν οι ξένοι αγοραστές του αεροσκάφους Embraer για να χρηματοδοτήσουν την αγορά τους. Η επιστροφή ανήλθε σε 3,8 εκατοστιαίες μονάδες ετησίως για περίοδο 15 ετών. Το PROEX επέτρεψε στις αερογραμμές να αποκτήσουν αεροσκάφη υπό χρηματοδοτικούς όρους πολύ ευνοϊκότερους από αυτούς που προσφέρονται στην αγορά, με αποτέλεσμα καθαρό κέρδος επί της σημερινής αξίας της τάξεως των 15 % της τιμής αγοράς του αεροσκάφους. Επομένως η Embraer ήταν σε θέση να πωλεί συστηματικά σε τιμή χαμηλότερη από την κοινοτική τιμή του αεριωθούμενου Dornier 30 θέσεων και να κερδίσει την μερίδα του λέοντος της κοινοτικής αγοράς και των αγορών αεριωθουμένων 30 θέσεων των ΗΠΑ. Στις περισσότερες συμβάσεις αγοράς μεγάλου αριθμού αεροσκαφών οι χρηματοδοτικοί όροι του PROEX υπήρξαν ο αποφασιστικότερος παράγοντας επιλογής του αεριωθουμένου της Βραζιλίας.
(5) Υπό αυτές τις συνθήκες η Επιτροπή θεώρησε ότι οι ισχυρισμοί του καταγγέλλοντα για την ύπαρξη εμποδίου στις συναλλαγές ήταν βάσιμες και ότι το PROEX είχε ως αποτέλεσμα αρνητικές εμπορικές επιπτώσεις και ζημία κατά την έννοια του άρθρου 2 παράγραφος 3 και 4 του κανονισμού περί εμπορικών φραγμών.
(6) Κατά την διάρκεια της εξέτασης βάσει του κανονισμού περί εμπορικών φραγμών, μια ειδική ομάδα που συστάθηκε, ύστερα από αίτημα του οργάνου επίλυσης διαφορών (ΟΕΔ), συνεπέρανε ότι οι πληρωμές στο πλαίσιο του PROEX αποτελούσαν απαγορευμένες επιδοτήσεις εξαγωγών που δεν συμβιβάζονται με το άρθρο 3 της συμφωνίας του ΠΟΕ περί επιδοτήσεων και αντισταθμιστικών μέτρων ("συμφωνία ΕΑΜ"). Τα συμπεράσματα και οι συστάσεις της ειδικής ομάδας εγκρίθηκαν από το δευτεροβάθμιο δικαιοδοτικό όργανο και οι δύο εκθέσεις εγκρίθηκαν από το ΟΕΔ στις 20 Αυγούστου 1999.
(7) Στις 19 Νοεμβρίου 1999, η Βραζιλία πληροφόρησε το ΟΕΔ σχετικά με τις αλλαγές που εισήγαγε το PROEX ("PROEX II") για να εφαρμόσει τις συστάσεις του ΟΕΔ. Εντούτοις, ο Καναδάς θεώρησε ότι το PROEX II συνέχισε να παρέχει εξαγωγικές επιδοτήσεις ασυμβίβαστες με τη συμφωνία ΕΑΜ και άρχισε διαδικασία εξέτασης της συμμόρφωσης σύμφωνα με το άρθρο 21 παράγραφος 5 του μνημονίου συμφωνίας επίλυσης των διαφορών ("ΜΣΕΔ"). Η ειδική ομάδα εξέτασης της συμμόρφωσης και το δευτεροβάθμιο δικαιοδοτικό όργανο υποστήριξαν τη θέση του Καναδά και θεώρησαν το PRΟΕΧ ΙΙ επίσης ως παράνομη επιδότηση των εξαγωγών.
(8) Στις 6 Δεκεμβρίου 2000, η Βραζιλία ενέκρινε μια νέα αναθεωρημένη μορφή του PROEX (PROEX III) και ο Καναδάς συνέστησε νέα ειδική ομάδα για την εξέταση της συμμόρφωσης δυνάμει του άρθρου 21 παράγραφος 5 του ΜΣΕΔ για να εξετάσει τη συμβατότητα με τους κανόνες του ΠΟΕ. Αυτή τη φορά, η έκθεση της ειδικής ομάδας (που εγκρίθηκε από το ΟΕΔ στις 23 Αυγούστου 2001) συμπέρανε ότι, αντίθετα με τις προηγούμενες διατυπώσεις, το PROEX III αυτό καθεαυτό δεν παραβίαζε το άρθρο 3 παράγραφος 1 στοιχείο α) της συμφωνίας ΕΑΜ, δεδομένου ότι δεν απαιτούσε από τη Βραζιλία να χορηγήσει εξαγωγικές πιστώσεις υπό όρους και συνθήκες που θα αποτελούσαν επιδοτήσεις. Η ειδική ομάδα αναφέρθηκε στο PROEX III μόνο ως νομοθέτημα και ανεξάρτητα από την εφαρμογή του, και διευκρίνισε ότι δεν συνεπάγετο απαραίτητα ότι οι μελλοντικές εφαρμογές του PROEX III θα συμβιβάζονται με τη συμφωνία ΕΑΜ.
(9) Μετά την έγκριση της ειδικής ομάδας από το ΟΕΔ, οι Ευρωπαϊκές Κοινότητες δήλωσαν ότι θα εξακολουθούσαν να επαγρυπνούν για να εξασφαλίσουν ότι η Βραζιλία θα τηρεί τις υποχρεώσεις της στο πλαίσιο του ΠΟΕ κατά την εφαρμογή του PROEX III σε μεμονωμένες συναλλαγές. Πάντως, κατά τα δύο τελευταία έτη παρακολούθησης δεν υποβλήθηκαν νέοι ισχυρισμοί ή αποδεικτικά στοιχεία κατά της Βραζιλίας σχετικά με το εν λόγω θέμα.
(10) Ελλείψει αποδεικτικών στοιχείων σχετικά με τις εμπορικές πρακτικές της Βραζιλίας μετά την έγκριση της έκθεσης της ειδικής ομάδας του ΠΟΕ για το PROEX III, οι Ευρωπαϊκές Κοινότητες θεωρούν ότι δεν απαιτείται η λήψη κανενός μέτρου, και ότι, ως εκ τούτου, σύμφωνα με το άρθρο 11 παράγραφος 1 του κανονισμού, η διαδικασία πρέπει να τερματιστεί.
(11) Ζητήθηκε η γνώμη της συμβουλευτικής επιτροπής για τα μέτρα που προβλέπονται στην παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Τερματίζεται η διαδικασία εξέτασης σχετικά με το πρόγραμμα χρηματοδότησης εξαγωγών της Βραζιλίας "PROEX" όπως εφαρμόζεται στον τομέα των αεροσκαφών περιφερειακών αερομεταφορών που άρχισε στις 17 Απριλίου 1999.
Βρυξέλλες, 6 Ιανουαρίου 2004.

Labels: 1
4
8
3
18
15